Lawrence Gonzi se jagħmel l-istess żball ta' Alfred Sant? Jidher li l-istorja qed tirrepeti ruħha. U tkun iblah jekk tirrepeti l-istess żbalji. Pero' milli jidher propju dan qed jiġri fil-każ tar-referendum tad-divorzju: Il-Prim Ministru Dottor Lawrence Gonzi qed jagħmel l-istess żball li għamel il-Mexxej Laburista Dottor Alfred Sant fl-2003 bir-referendum dwa is-sħubija ta' Malta fl-UE. X'inhu dan l-iżball? L-iżball huwa wieħed sempliċi biex tagħrfu u tiskanta kif politiku tas-suppost kalibru li kien Alfred Sant u li hu Lawrence Gonzi jistgħu jaqgħu fih: kif tista' ġġib skużi banali u tiġi titnejjek mir-rieda tal-poplu espressa b'mod ċar f'referendum? Ejja mmorru lura fiż-żmien u naraw x'ġara fl-2003. Aħna tal-Mazzun konna fis-sala ta' l-għadd tal-voti dakinhar ukoll (imma tistaqsuniex kif dħalna!). L-ewwel indikazzjonijiet tar-riżultat ħadnihom għall-ħabta ta' nofsinhar. Kien rebaħ l-IVA. In-Nazzjonalisti u dawk favur is-sħubija bdew jiċċelebraw. Wiċċ il-Laburisti kien jidher isfar għax kienu rrealiżżaw li tilfu. Imma kollox dar għall-ħabta tas-1.30pm meta frisk bħal ħassa Alfred Sant mar fuq is-Super 1 TV u qal li l-"Partnership rebaħ" u bl-iktar mod irresppnsabbli stieden lill-Laburisti biex joħorġu jiċċelebraw fit-toroq! Ir-raġunament ta' Sant kien li ladarba d-direttiva tal-Partit Laburista kienet li tivvota kontra, ma tmurx tivvota jew tħassar il-vot, dawk li ma marrux jivvutaw fir-referendum, inkluż dawk li leħqu mietu minejja li kellhom id-dritt tal-vot, Sant qieshom bħala vota kontra s-sħubija u għoddhom ma' dawk li vvutaw LE. Fi kwalunkwe demokrazija fuq il-voti mixħuta jinħadem ir-riżultat aħħari. Id-dinja kollha barra Alfred Sant u l-partit tiegħu qalet li l-IVA rebaħ ir-referendum u għalhekk il-Prim Ministru Nazzjonalista Eddie Fenech Adami sejjaħ elezzjoni ġenerali li tikkonferma jew le r-riżultat tar-referendum. Fil-fatt l-elezzjoni kkonfermat ir-riżultat, u kien hemm votanti Laburisti li kellhom, kontra qalbhom, jagħtu l-ewwel preferenza lill-PN u wara jkomplu fuq il-kandidati Laburisti biex Malta tissieħeb fl-UE. X'inhi t-tagħlima? It-tagħlima hija li meta l-poplu jesprimi ruħu b'mod ċar ħafna, tant li fl-2003, 53.65% tal-voti validi kienu favur is-sħubija ta' Malta fl-UE, il-poplu jippretendi li l-volonta' tiegħu titwettaq. Sant u l-Labour ma riedux li titwettaq b'argument li m'aċċettah ħadd ħlief il-Laburisti tal-qalba. U r-riżultat li l-Labour kienet telfa elettorali oħra. Imma x'għamel il-Partit Laburista wara t-telfa fl-elezzjoni fl-2003? Biddel għal kollox il-politika tiegħu dwar l-UE u aċċetta li Malta tissieħeb. Anzi wiegħed li se jaħdem biex l-effetti ħżiena li hu kien jgħid li se nsofru jkollhom impatt mill-inqas. Din il-bidla fid-direzzjoni jidher li tat il-frott tagħha għax fl-elezzjonijiet tal-Parlament Ewropew fl-2004 u fl-2009 il-Partit Laburista mar tajjeb ħafna u rebaħhom it-tnejn! Allura fejn hi l-analoġija mar-referendum tad-divorzju tat-28 ta' Mejju? Jekk ma joqgħodx attent Lawrence Gonzi jista' jikkommetti l-istess żball ta' Alfred Sant u ma jwettaqx ir-rieda tal-poplu. Milli jidher l-poplu jrid li r-rappreżentanti tiegħu jivvutaw FAVUR il-liġi tad-divorzju u mhux jastjenu jew jivvotaw kontra. Issa jekk Gonzi, bħal Sant, se joqgħod iġib l-iskuża ta' kuxjenza u mhux kuxjenza u jħalli lid-deputati tiegħu bi free vote biex jaħarb milli jwettqu r-rieda tal-poplu, allura l-poplu ma jkollux triq oħra ħlief jisfiduċja lil GonziPN kif sfiduċja lill-Partit Laburista ta' Sant fl-2003. U jkollna elezzjoni qabel iż-żmien.
Il-Liġi Severa tar-Referendum: Dr Gonzi se jiżloq bħal Dr Sant?